1. Matul din il-ġimgħa kelli l-opportunità li nidher quddiem wieħed mill-Kumitati tal-Kamra tad-Deputati sabiex nirrapporta dwar kemm jista' jkun punti mill-ħidma li saret tul din is-sena fis-settur tal-immigrazzjoni irregolari. Fil-Kamra, bi qbil bejn iż-żewġ naħat, kien ġie deċiż li l-Kumitat tal-Affarijiet Soċjali jkollu wkoll id-dmir li jittratta dan is-suġġett partikolari. Fit-tlett snin li għaddew, bħala Ministru rajt żviluppi varji f'xenarji politiċi u finanzjarji li tbiddlu l-ħin kollu. Kelli mumenti diffiċli, interessanti u rari ħafna li għaddiet ġimgħa mingħajr ma qamet xi kumplikazzjoni. 2. Fortunatament għalija, meta ħadt il-ġurament tal-ħatra għażilt li kull nħar ta' Tnejn niġbor f'laqgħa l-partijiet kollha li fil-Ministeru jagħtu sehemhom f'dan is-settur. Għalkemm mhux parti minna, il-Forzi Armati dejjem attendew. B'dan stajt ikolli kuntatt dirett ma' dak li kien qiegħed jiġri. Rapporti varji fuq kull parti waslu u ġew diskussi. Mhux dejjem tifhem mill-ewwel dak li jkun qiegħed jiżviluppa, però d-diskussjoni u l-għarbiel tal-informazzjoni wassluna sabiex nieħdu numru ta' deċiżjonijiet importanti. Imxejna sew. 3. Kien hemm min ipprova jieħu vantaġġi politiċi u ngħid li, sa ċertu punt, irnexxielu. Qamu fil-pajjiż sentimenti li bħalhom ma konniex rajna qabel. F'daqqa waħda kellna sinjali ta' razziżmu u ksenofobija, li ma kienux faċli li jiġu kkontrollati. Fil-poplu kien hemm mewġa ta' biżgħat kbar li ser nittieħdu, li ser insiru kollha musulmani, li pajjiżna mhux ser jibqa' kapaċi jieħu ħsieb li jikkontrolla. Kienu għalija mumenti iktar diffiċli meta sibtni naffronta mhux biss dawn il-kurrenti interni, imma wkoll esterni, xi mindaqqiet minn pajjiżi oħra. Fortunatament, dak li kien qiegħed jipprevedi ħaddieħor, ma seħħx. Ikkontrollajna u żammejna l-pożizzjoni tagħna mingħajr estremiżmi, diskorsi populisti, ħmerijiet jew aġir anti-demokratiku u razzista. 4. Rajna diversi persuni jaslu hawn, sija għax fil-maġġoranza salvati mill-għarqa - minn ħalq il-mewt, kif ukoll għax tilfu triqithom u spiċċaw hawn. Lil dawn il-persuni, kuntrarjament għal dak li niġu kkritikati dwaru, minn żmien għal żmien tajnihom u għadna nagħtuhom trattament tajjeb. Veru li għandna politika ta' detenzjoni li hi odjuża minnha nfisha, imma fiċ-ċirkostanzi tagħna, hija neċessarja. Ħadd li għandu ftit sens komun ma jista' jippretendi li din ma tiġix applikata, inkella twassal għal konfużjoni soċjali li l-effetti tagħha m'humhiex żgħar. Ma ċċaqlaqniex mil-linja politika tagħna, però ċċaqlaqna sabiex nipprovdu kundizzjonijiet aħjar. 5. Fil-Kumitat, it-Tlieta wara nofsinhar, stajt nagħti rendikont ta' kemm persuni ġew f'pajjiżna fl-ewwel xhur tas-sena u x'qiegħed jiġri llum. L-istatistika turi li waslu hawn 1535 persuna, li minnhom 268 kienu nisa u 125 kienu tfal. Fil-maġġoranza tagħhom, 411 ġew mis-Somalja, 288 mill-Eritrea, 240 min-Niġerja u 103 mill-Etijopja. Kull min wasal għamel talba sabiex jiġi rikonoxxut bħala refuġjat. Dawn l-applikazzjonijiet ġew, fil-maġġor parti tagħhom, proċessati mill-Kummissarju għar-Rifuġjati. Fil-fatt, fiċ-Ċentri ta' Detenzjoni hemm preżentement 682 persuna u fiċ-Ċentri Miftuħa l-figura hija ta' 2147. 6. Tul dawn is-snin, l-esperjenza uriet kważi l-ħin kollu li dawn il-persuni jiġu hawn però jridu jmorru f'pajjiżi oħra. Matul dawn is-snin, numru minnhom ġew ripatrijati u oħrajn, numru inqas, marru lura minn jeddhom. Biss, il-maġġor parti jiċċaqilqu. Ma' dan iżda, aħna rnexxielna nibnu ħidma ma' pajjiżi fl-Unjoni Ewropea u l-Istati Uniti li permezz tagħha ġew rilokati f'dawk il-pajjiżi madwar 1000 ruħ, li kompla għen. Sar ħafna xogħol li nittama li fil-laqgħat li ġejjin fi ħdan dan il-Kumitat, il-persuni li taw sehemhom u jien ninfurmaw dwaru iktar. L-immigrazzjoni irregolari mhix ser tisparixxi. Pajjiżna jibqa' fiċ-ċentru tal-Mediterran u għalkemm il-volum, il-metodu u l-persuni jinbidlu, xorta waħda hemm ser tibqa'. Irridu nibqgħu attenti, preparati u viġilanti. Dan qegħdin u ser inkomplu nippruvaw nagħmluh.
Il-Kumitati tal-Kamra